เจ๊เกียวขอต่ออายุเปลี่ยนมินิบัส
คมนาคมเมินคำขู่หยุดเดินรถหลังสุจินดาบุกยื่นขอขยายเวลาเปลี่ยนมินิบัสอีก6เดือน
4 ก.พ. 2553

คมนาคมเมินคำขู่หยุดเดินรถหลังสุจินดาบุกยื่นขอขยายเวลาเปลี่ยนมินิบัสอีก6เดือน
นางสุจินดา เชิดชัย นายกสมาคมผู้ประกอบการรถโดยสาร เปิดเผยหลังนำผู้ประกอบการรถโดยสารขนาดเล็ก (มินิบัส) ประมาณ 100 คนยื่นหนังสือให้นายโสภณ ซารัมย์ รมว.คมนาคม เพื่อขอให้ขยายกำหนดเวลาการปรับปรุงรถโดยสารขนาดเล็ก ตามระเบียบขององค์การขนส่งมวลชนกรุงเทพ (ขสมก.) จากเดิมจะครบกำหนดวันที่ 17 ก.พ.นี้ต่อไปอีก 6 เดือนเป็นวันที่ 16 ส.ค.แทน เนื่องจากรถมินิบัสต้องนำเข้ามาจากต่างประเทศ และผู้ประกอบการไม่สามารถหาเงินมาเปลี่ยนรถได้ทันตามเวลาที่กำหนด หากกระทรวงคมนาคมไม่ขยายเวลาจะมีผู้ประกอบการรถมินิบัสหลายคันรวมตัวหยุดเดินรถที่หน้ากระทรวงคมนาคมเป็นจำนวนมาก นอกจากนี้ ตนจะเปิดบริษัทเกียวเวิลด์ จำกัด เพื่อนำเข้ารถบัสขนาดเล็ก ยี่ห้ออีซูซุ ใช้ก๊าซธรรมชาติอัด (เอ็นจีวี) เป็นเชื้อเพลิง มาให้ผู้ประกอบการรถมินิบัสผ่อนเดือนละ 1,200 - 1,600 บาท ดอกเบี้ย 15% ต่อปีและเชื่อว่าหากขยายเวลาให้อีกครั้ง รถมินิบัสทุกคัน จะเปลี่ยนเป็นรถใหม่และจะไม่ขอขยายเวลาอีก
นายธีรชัย หอจิตศิริยานนท์ นายกสมาคมผู้ประกอบอาชีพรถยนต์โดยสารกรุงเทพ กล่าวว่า ผู้ประกอบการรถมินิบัสมีประมาณ 1,000 คัน ทั่วกทม. หากกระทรวงคมนาคม ไม่ยอมผ่อนปรนให้นำรถมินิบัสมาวิ่งระหว่างรอรถคันใหม่ วันที่ 17 ก.พ. นี้ ผู้ประกอบการจะนำรถมินิบัสมาจอดทิ้งไว้บริเวณถนนหน้ากระทรวงคมนาคม เนื่องจากไม่สามารถใช้เดินรถได้ตามปกติ 
ด้าน นายโสภณ ซารัมย์ รมว.คมนาคม กล่าวว่า กระทรวงรับข้อเสนอไว้พิจารณา และจะเชิญ ขสมก. และกรมการขนส่งทางบก มาชี้แจงข้อมูลที่เกี่ยวข้องก่อนตัดสินใจว่าจะขยายเวลาหรือไม่ ขณะที่ นายชัยรัตน์ สงวนชื่อ อธิบดีกรมการขนส่งทางบก กล่าวว่า กรมฯ ให้โอกาสกับทางผู้ประกอบการมาตลอด แต่เอกชนเพิกเฉยไม่สนใจการเปลี่ยนแปลงสภาพรถ หรือซื้อรถใหม่มาให้บริการ ดังนั้น หากเอกชนรายไม่สามารถทำได้ตามเวลาที่กำหนด ก็ต้องหยุดวิ่งให้บริการเพราะถือว่าผิดต่อระเบียบที่กำหนด